  Виталий Пронин Али Лондонын капчи атлетикая ӵошатсконъёс мыно. Россиысь командаын - пыдын бызьылӥсь Елена Наговицына. Ӵапак туннэ 5 иськеме бызьылонын медаль понна нюръяськоз.     Дэбес черкогуртын вордскем Елена Семакина пичи дыръяз ӧз но малпалля бадӟым спорт сярысь. 8-тӥ классэ вуыса, пыдын бызьылонъя ӵошатсконъёсын вормонъёс басьтыны кутскиз. Отӥяз тодматскиз Балезино ёросысь кужмо спортсменэн Павел Наговицынэн. Егит воргорон соку ик шӧдӥз вуоно кузпалызлэсь быгатонлыкъёссэ.Егит кузпалъёс трос пол пыриськылӥзы шаерамы ортчылӥсь Гурт шудонъёсы. Балезино ёрослэсь данзэ ӝутэмзы бере Каракулино районэ пегӟыны малпазы. Угось спортэн эшъяськемзы понна мумы-бубыоссы куаретылӥзы. Сьӧрло кошкыса, улонзэс ас понназы дурыны малпазы.Та нылмурт кузь сюресэ бызьылыны яратэ. Олимпиадае дасяськисьёслэн командаязы бер шедиз. Июль толэзёзь тодмо ӧй вал на Лондонэ мынонэз. Чебоксарыын ортчем ӵошатсконын вормон басьтэмез Олимпиадае пыриськыны луонлык сётӥз. Ваньмыз малпало вал Еленалэн яратоно сюресэз - 10 иськем, нош ӵошатсконын со эшъёсызлы келяз. Но паймытӥз 5 иськеме бызьылонын - Россиысь кужмоез луиз.Лондонэ но асьме спортсменъёс пӧлысь тужгес бер кошкиз - кылем пятницае гинэ. Сьӧраз кутӥз удмурт мунёосты, пу шудонъёсты - выль тодмоосызлы кузьмалоз. Нош кузпалыз Лондонысь вайыны косэм Олимпиадалэн тусыныз тэркы.Е. Наговицына кыкетӥ арзэ ини гуртаз адскыны гинэ вуылэ, ялан тренировкаос, сборъёс. 5 аресъем Настя нылызлэсь будэмзэ но шӧдытэк кыле ни кадь. Командировкае кошкыкуз, ялан бӧрдылэм ке, табере визьмаськем ни - анайзэ индылэ, медален бертыны косэ. Та Олимпиадаысь но медаль вайыны курем.Лондонын Елена 5 иськеме бызьылӥз ни. Финалэ шедиз. 5 иськемез 15 минут но 2 секунд куспын ортчыса, 9-тӥ лыдпус возьматӥз. Котькинлэсь кужмо вал Эфиопиысь Тирунеш Дибаба. Кузь сюресэз 14 минут но 58 секунд куспын ортчиз. Та спортсменъёс туннэ ӝыт зарни понна нюръяськозы. Соосты учкыны луоз «Россия-2» телеканал пыр 23 час 5 минутэ.Валентина Емельянова.  